ધીરજ વસાવા બધું નક્કી કરીને ઊભા થયા. સરદારસાહેબના સ્ટૅચ્યુ ઑફ યુનિટીનો કાર્યભાર તેમના શિરે હતો. મુખ્ય ઇજનેર તરીકે પંચાવનેક વર્ષના વસાવાસાહેબે પોતાના અનુભવનો નિચોડ પ્રોજેક્ટમાં ઠાલવી દીધો હતો. સમયસર અને સ્વયં વડા પ્રધાનની અપેક્ષા મુજબ કામ પાર પાડવું ખાવાનો ખેલ નહોતો. કેટલીયે રાતો તેઓ પૂરું ઊંઘ્યા પણ નહીં હોય... પણ છેવટે અથાગ મહેનત રંગ લાવી હતી. સ્ટૅચ્યુનું કામ લગભગ પૂર્ણતાના આરે છે. આવતા મહિને એનું વિધિવત્ ઉદ્ઘાટન થાય એ પહેલાં અઠવાડિયાની કથા રાખવાનો ટીમનો વિચાર તેમણે વધાવી લીધો. અને કથા એટલે કેવળ રામની નહીં. રામાયણ, ગીતા, શિવપુરાણ - રોજ ઈશ્વરના નવા રૂપ-અવતારોની ગાથા કહેવા-સાંભળવાનું નવતર આયોજન કરવાનો મૌલિક વિચાર તેમને સૂઝ્યો અને પંથકમાં એને પાર પાડવાની ક્ષમતા એક જ વ્યક્તિમાં હતી - સ્વામી ઓમકારનાથ!